title: Pelec'h ez ez 'ta, Tonton Laou
text: « Pelec'h ez ez 'ta, Tonton Laou » zo ur ganaouenn vrezhonek war un ton dañs-tro.
  
  Orin
  Dastumet eo bet gant Cheun ar C'hann, ur c'henderv da Wennole ar Menn hervez an akordeoñser Bernard Lasbleiz.
  E 1950 e voe embannet gant Emgleo Breiz el levrig Digor an abadenn, hag adembannet e 1985.
  
  E gwivan Per Kentel eo lakaet niverenn 505, ha kinniget an ton evel eus kornad Rostrenenn.
  
  Komzoù
  Pelec'h ez ez 'ta, Tonton Laou 
  Gant da gozh kazeg rouan ? 
  - Kerzout a ran 'trezek foar Faou 
  'Vit he gwerzhañ, ma c'hellan 
  - Kamm eo da gazeg paour 
  Diaes e vo he gwerzhañ ! 
  'Viti, e-lec'h kaout arc'hant 
  Kemer va buoc'h gwellañ
  
  Pelec'h ez ez 'ta, Tonton Laou 
  Da gas da vuoc'h dialan ? 
  - Kerzout a ran 'trezek foar Faou 
  'Vit he gwerzhañ, ma c'hellan 
  - Me 'gred ez eo klañv-bras 
  Ne gavo ket prener ! 
  'Vit da relegoù kras 
  'Po va femoc'h tener
  
  Pelec'h ez ez 'ta, Tonton Laou 
  Gant ur pemoc'h 'vel hemañ ? 
  - Kerzout a ran 'trezek foar Faou 
  'Vit e werzhañ, ma c'hellan 
  - Treut eo da bemoc'h kaezh 
  Dalvez ket daou wenneg 
  'Vit va gavr mat d'al laezh 
  Trok an aotrou reunek
  
  Pelec'h ez ez 'ta, Tonton Laou 
  Gant Begekig, ker buan ? 
  - Kerzout a ran 'trezek foar Faou 
  'Vit he gwerzhañ, ma c'hellan 
  - Da c'havrig zo biskorn 
  Hag he zezh zo dister 
  Dao amañ, sko em dorn : 
  Da c'havr 'vit va mezher
  
  Ar mezher oa kozh ha roget 
  Penaos gwerzhañ seurt pilhoù ? 
  Met p'edo 'vont d'e daol er mor 
  E tigoras e c'henoù : 
  - Petra oa en e douez ? 
  Daouzek mil pemp kant lur ! 
  Biskoazh pebezh souezh 
  Ha brasañ plijadur !
  
  Echu ar foar gant Tonton Laou 
  Ha distro da Gêrgongar 
  "Penaos eo tremenet an traoù ? 
  - Mat-tre, n'az pez ket glac'har 
  Gwerzhet eo ar gazeg, 
  Setu ur pezh yalc'had : 
  Gouest eo ur genaoueg 
  D'ober meur a daol mat"
  
  Yezh
  Er c'homzoù e kaver: 
  Pelec'h ez ez ... 
  Gouest eo ur genaoueg ....
  
  Liamm diavaez
  E gwivan Per Kentel
  
  Notennoù 
  
  Kanaouennoù brezhonek